b'\n_START_ARTICLE_\nHarare\n_START_SECTION_\nZgodovina\n_START_PARAGRAPH_\nNaselje so ustanovili britanski kolonisti kot Fort Salisbury leta 1890, ime je dobil po takratnemu ministrskemu predsedniku Zdru\xc5\xbeenega kraljestva Robertu Gascoyne-Cecilu, 3. markizu Salisburyjskemu. Kraj ob reki Mukuvisi so izbrali zaradi strate\xc5\xa1kega pomena, zaradi okoli\xc5\xa1kih vzpetin je bil varen, z veliko rodovitne zemlje v okolici in zalogami gradbenih materialov. Naslednje leto so za\xc4\x8drtali na\xc4\x8drt mesta in dolo\xc4\x8dili lokacijo za naseljevanje \xc4\x8drncev pribli\xc5\xbeno kilometer stran od prvotnega jedra. Leta 1892 je upravo prevzel sanitarni odbor, ki je bil odgovoren za planiranje infrastrukture. Do konca stoletja sta bili zgrajeni telegrafska in \xc5\xbeelezni\xc5\xa1ka povezava; \xc5\xa1tevilo naseljencev se je povzpelo do 1600 in za administracijo je bila ustanovljena ob\xc4\x8dina._NEWLINE_Leta 1935 je Salisbury dobil status mesta, intenzivnej\xc5\xa1i razvoj pa se je za\xc4\x8del po drugi svetovni vojni, ko je postal prestolnica delno samostojne Federacije Rodezije in Nyasalanda ter privabil industrijo. V tem \xc4\x8dasu sta bila belski in \xc4\x8drnski del mesta strogo lo\xc4\x8dena, \xc4\x8drnske soseske so bile skoncentrirane predvsem ob industrijskih obratih. Po razpadu federacije in razglasitvi neodvisnosti Zimbabveja leta 1965 se je razvoj ve\xc4\x8djidel ustavil. Dodatno so mesto, skupaj s preostankom dr\xc5\xbeave, prizadele mednarodne sankcije zaradi oboro\xc5\xbeenega upora proti belcem. Po drugi strani se je v razmeroma varno urbano okolje priselilo ve\xc4\x8dje \xc5\xa1tevilo beguncev iz pode\xc5\xbeelja._NEWLINE_Po stabilizaciji razmer v 1980. letih se je neodvisna vlada Zimbabveja ponovno posvetila tudi izbolj\xc5\xa1anju razmer v prestolnici, ki je bila leta 1982 preimenovana v Harare. \xc5\xbde prej je bila ukinjena delitev na belske in \xc4\x8drnske dele mesta, tako da rasno razlikovanje ni ve\xc4\x8d tako izrazito, ostajajo pa te\xc5\xbeave z razkorakom med bogatimi in revnimi ter infrastrukturo, predvsem prometno.'